Steve sing ‘Die Stem’ op nuwe albumSteve Hofmeyr. Foto: Facebook “Dit was bloot op versoek,” sê Hofmeyr. Hy het onlangs vir omstredenheid gesorg toe hy die lied vanjaar tydens die Innibos-fees in Nelspruit gesing het. Hy het aan die koerant gesê hy beplan om ‘Die Stem’ “net so op die kitaar te doen” en teen die einde die gehoor wat dit saam met hom by Innibos gesing het, “al 40 000 van hulle”, se stemme by te voeg. Op ŉ vraag aan Hofmeyr of hy dit doen om sy kritici te irriteer of sodat sy aanhangers by die huis kan saamsing, het hy geantwoord “albei”. Die nuwe album is die derde aflewering in die Toeka-reeks, waarvan reeds meer as 350 000 eksemplare verkoop is. Hy sê dit sal inpas by die reeks se tema van nostalgie. “Ek is net spyt dat ek nie vir Neelsie [C.J. Langenhoven] kon opspoor vir ŉ duet nie,” het Hofmeyr geskerts. Hy beplan ook om nog ŉ album uit te reik met die volledige weergawe van ‘Die Stem’, ‘Ken jy die land?’, ‘Die lied van jong Suid-Afrika’ en ‘Suikerbossie’.